Nej tak til nynazister og ja til kvinder og indvandrere: Den danske afdeling af selvtægtsgruppen Soldiers of Odin vil ikke sammenlignes med moderorganisationen

I vores nabolande er de bedst kendt for deres ekstreme og nynazistiske holdninger, men den danske afdeling af borgerværnsgruppen af Soldiers of Odin er noget helt andet.

I hvert fald hvis man spørger deres talsmand Arne Andersen.

- Jeg er hamrende træt af, at det er det, folk tror. Problemet er, at når man googler Soldiers of Odin, så kommer eksemplerne fra Finland og Norge, og så tænker folk, at vi er syge, siger Arne Andersen og tilføjer:

- Så det er op ad bakke, men vi kæmper for at få fortalt til folk, at Soldiers of Odin Danmark er noget andet.

Det er også det, gruppen vil gøre klart, når de senere i dag mødes med borgerne i Kalundborg, hvor ønsket om en ny afdeling har været stort. I forvejen er der afdelinger i blandt andet Frederikshavn, Horsens, København, Aabenraa, Rønne og på Fyn og gruppen, der patruljerer i nattelivet, har i skrivende stund 128 medlemmer - ifølge gruppens talsmand.

Startede med nynazister

- Hvorfor kalder I jer Soldiers of Odin, hvis I ikke deler holdninger med jeres moderorganisation?

- Da gruppen blev startet op i Danmark, var der nogle af medlemmerne, der sympatiserede med de samme holdninger som i Finland og så videre. Men vi blev hurtigt klar over, at vi kommer til at lægge os ud med halvdelen af Danmark, hvis der er medlemmer med de holdninger, og det ville overskygge vores egentlige formål: At gøre danskerne trygge om natten, siger Arne Andersen.

- Vi snakkede om at ændre navnet, men blev enige om i stedet at forsøge at vende stemningen, fortsætter han.

Således er de mennesker, der har nynazistiske eller på anden måde ekstreme holdninger, ikke længere en del af gruppen. Arne Andersen tilføjer samtidig, at de som udgangspunkt ikke blander sig i, hvad deres medlemmer tænker og gør i deres fritid - men er man åbenlys racistisk eller nazistisk, så har man ikke noget at gøre i gruppen.

Prøveperiode og regler

- Vi kigger alle efter i sømmene. Når folk henvender sig og vil være med, starter vi med at kigge på deres profiler for at se, hvad de er for en type, siger Arne Andersen og fortæller blandt andet, at de har afvist flere - herunder en mand, der kaldte sig Hitler til efternavn og en anden, der poserede i SS-uniform.

- Derefter er der en prøveperiode, hvor vi skal se, om de overholder vores regler og retningslinjer, siger talsmanden.

Det er blandt andet forbudt at være racist, ligesom man heller ikke må indtage alkohol før og under en patrulje. Hver patrulje vil typisk være fem mennesker, der går sammen i nattelivet - og modsat de andre lande, ser gruppen gerne, at der er både kvinder og indvandrere blandt de fem.

- Vi har endnu ingen medlemmer med anden etnisk baggrund end dansk, men vi vil meget gerne og har kontakt til flere, siger Arne Andersen, der selv har 12 års erfaring som dørmand.

Artiklen fortsætter under billedet



Soldiers of Odin vil starte en gruppe op i Kalundborg. På Facebook har 284 meldt deres støtte til afdelingen.

Når det kommer til, hvad gruppen egentlig skal lave i nattelivet, er svaret bredt.

- Det kan være alt fra at stoppe et slagsmål eller en voldtægt ved at foretage en civil anholdelse til at følge fulde mennesker hjem eller snakke med en kvinde, der sidder og græder på en trappesten, fordi hun er blevet forladt af kæresten, siger Arne Andersen.

En del af arbejdet minder altså om det, de frivillige i 'Natteravnene' i forvejen gør - men det andet, og det gruppen møder kritik for, tangerer politiarbejde.

- Hvorfor lader I ikke bare politiet passe deres arbejde?

- Vi vil gerne forsøge at stoppe handlingen, mens den er i gang. Og vi ved, at politiet er hårdt spændt for. Men det er klart, at det er en balancegang, for der er ting, vi ikke kan stoppe i grupper på fem. Der må vi observere og vente på, at politiet dukker op, siger Arne Andersen, der også peger på problematikken omkring hvor langt man må gå som noget, selvtægtsgruppen skal balancere.

'Vi noget at tilbyde'

- Frygter I, at nogen vil reagere negativt på jeres tilstedeværelse i nattelivet?

- Jeg ved ikke, om vi direkte frygter konsekvenserne ved at være tilstede, men vi er ikke blåøjede - vi ved godt, at der både er folk, der er for og imod. Vi er stadig meget nye (første danske afdeling åbnede i januar, red.), så nu må vi se, hvordan det går, og om der er noget, vi skal gøre anderledes. Men indtil videre har vi ikke haft dårlige oplevelser, siger talsmanden.

- Jeg kan bare forholde mig til, at hver gang man slår op i aviserne eller på nettet, så er der sket noget nyt. Og politiet og Natteravnene kan ikke være alle steder. Så vi mener, vi har noget at tilbyde.

Mødet med borgerne i Kalundborg, hvor Soldiers of Odin håber at kunne rekruttere nok folk til at starte op i den vestsjællandske by, starter i Kalundborghallen klokken 13.